arnastofnun/IGC-2024 huggingface dataset:
Ákvörðun EES-nefndarinnar nr. 54/2010 um breytingar á XVIII. viðauka við EES-samninginn Nefndarálit - þingskjal nr. 796

140. löggjafarþing 2011–2012.

Þingskjal 796 - 352. mál.

Síðari umræða.

Nefndarálit um tillögu til þingsályktunar um staðfestingu ákvörðunar sameiginlegu EES-nefndarinnar nr. 54/2010 um breytingu á XVIII. viðauka (Öryggi og hollustuhættir á vinnustöðum, vinnuréttur og jafnrétti kynjanna) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Jóhönnu Bryndísi Bjarnadóttur og Bergþór Magnússon frá utanríkisráðuneyti og Bjarnheiði Gautadóttur og Jóhönnu Katrínu Magnúsdóttur frá velferðarráðuneyti.

Með tillögunni er leitað heimildar Alþingis til að staðfesta ákvörðun sameiginlegu EES- nefndarinnar nr. 54/2010, frá 30. apríl 2010, um breytingu á XVIII. viðauka (Öryggi og hollustuhættir á vinnustöðum, vinnuréttur og jafnrétti kynjanna) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2009/38/EB frá 6. maí 2009 um stofnun evrópsks samstarfsráðs eða samþykkt reglna í fyrirtækjum og fyrirtækjasamstæðum, er starfa á bandalagsvísu, varðandi upplýsingamiðlun til starfsmanna og samráð við starfsmenn (endurútgefin). Sex mánaða frestur, samkvæmt EES-samningnum, til að aflétta stjórnskipulegum fyrirvara var veittur til 30. október 2010. Framsetning tillögunnar telst að mati nefndarinnar í samræmi við 4. gr. reglna um þinglega meðferð EES-mála frá 1. október 2010.

Markmið tilskipunarinnar er að tryggja rétt launafólks til upplýsinga og samráðs vegna starfsemi sem fer fram í fleiri en einu aðildarríki og þar sem fleiri en 1.000 manns starfa með skýrari hætti en áður var gert.

Innleiðing tilskipunarinnar kallar á lagabreytingar hér á landi og mun fyrirhugað frumvarp velferðarráðherra um breytingu á lögum um evrópsk samstarfsráð í fyrirtækjum, nr. 61/1999, fjalla um það efni. Eftir framlagningu kemur frumvarpið að líkindum til umfjöllunar í velferðarnefnd.

Nefndin leggur til að tillagan verði samþykkt.

Bjarni Benediktsson, Helgi Hjörvar og Sigmundur Davíð Gunnlaugsson voru fjarverandi við afgreiðslu málsins.

Alþingi, 14. febrúar 2012.

Árni Þór Sigurðsson,

form., frsm.

Gunnar Bragi Sveinsson.

Illugi Gunnarsson.

Mörður Árnason.

Sigmundur Ernir Rúnarsson.

Þuríður Backman.
Reglubundnar árlegar heimsóknir til eldri borgara í forvarnaskyni Þingsályktun - þingskjal nr. 816

140. löggjafarþing 2011–2012.

Nr. 5/140.

Þingskjal 816 - 21. mál.

Þingsályktun um reglubundnar árlegar heimsóknir til eldri borgara í forvarnaskyni.

Alþingi ályktar að fela velferðarráðherra í samvinnu við Samband íslenskra sveitarfélaga að koma á reglulegum árlegum heimsóknum í forvarnaskyni sem bjóðist öllum sem eru 75 ára og eldri til að hægt verði að veita þeim þjónustu strax og þurfa þykir svo að þeir geti búið sem lengst heima.

Samþykkt á Alþingi 16. febrúar 2012.
Norræna hollustumerkið Skráargatið Þingsályktun - þingskjal nr. 817

140. löggjafarþing 2011–2012.

Nr. 6/140.

Þingskjal 817 - 22. mál.

Þingsályktun um norræna hollustumerkið Skráargatið.

Alþingi ályktar að sjávarútvegs- og landbúnaðarráðherra beiti sér fyrir því að unnt verði að taka upp norræna hollustumerkið Skráargatið á matvörur sem framleiddar eru hérlendis.

Samþykkt á Alþingi 16. febrúar 2012.
Skipun rannsóknarnefndar til að skoða starfshætti ráðuneyta og Seðlabanka Íslands Þingsályktunartillaga - þingskjal nr. 820

140. löggjafarþing 2011–2012.

Þingskjal 820 - 535. mál.

Tillaga til þingsályktunar um skipun rannsóknarnefndar til að skoða starfshætti forsætisráðuneytis, fjármálaráðuneytis, viðskiptaráðuneytis og Seðlabanka Íslands.

Flm.: Þór Saari, Birgitta Jónsdóttir, Margrét Tryggvadóttir.

Alþingi ályktar, í samræmi við lög um rannsóknarnefndir, nr. 68/2011, að skipa sérstaka þriggja manna rannsóknarnefnd sem geri sjálfstæða og óháða rannsókn á starfsháttum forsætisráðuneytis, fjármálaráðuneytis, viðskiptaráðuneytis (síðar efnahags- og viðskiptaráðuneytis) og Seðlabanka Íslands. Nefndin skal kanna hvort og þá hvaða meinbugir voru á starfsháttum ráðuneytanna og Seðlabankans í aðdraganda hrunsins og hvað hefur verið gert til úrbóta. Rannsóknartíminn skal vera frá ársbyrjun 2005 til loka ársins 2011. Rannsóknin taki sérstaklega til samskipta milli ráðuneyta, Seðlabanka Íslands og Fjármálaeftirlitsins, ákvarðana sem teknar voru á tímabilinu og atburða sem tengjast falli bankanna.

Greinargerð.

Í ljósi umfjöllunar um forsætis-, fjármála- og viðskiptaráðuneyti í skýrslu þingmannanefndar til að fjalla um skýrslu rannsóknarnefndar Alþingis (þskj. 1501, 705. mál 138. löggjafarþings 2009–2010) er lagt til að gerð verði rannsókn á ráðuneytunum þremur og þá sérstaklega horft til samskipta, ákvarðana og atburða sem tengjast falli bankanna.

Ljóst þykir að í aðdraganda hrunsins hafi mikilvægar ákvarðanir verið teknar án umræðu í ríkisstjórn og eru dæmi um að viðkomandi fagráðherrar hafi ekki verið boðaðir á fundi um málefni sem heyrðu undir þeirra ábyrgðarsvið. Enn fremur var það ein af niðurstöðum þingmannanefndar til að fjalla um skýrslu rannsóknarnefndar Alþingis að ábyrgð og eftirlit fagráðherra með sjálfstæðum stofnunum sem undir ráðuneyti þeirra heyrðu virtist verulega ábótavant. Í ljósi framangreinds er brýnt að gerð verði rannsókn á þeim ráðuneytum sem fjallað er um í skýrslu rannsóknarnefndar Alþingis og lögð sérstök áhersla á að kanna samskipti ráðuneytanna við önnur ráðuneyti, Seðlabanka Íslands og Fjármálaeftirlitið, ákvarðanir sem teknar voru í viðkomandi ráðuneytum á tímabilinu og atburði sem tengjast falli bankanna.
Skilgreining á sameiginlegum hagsmunum Vestur-Norðurlanda Nefndarálit - þingskjal nr. 822

140. löggjafarþing 2011–2012.

Þingskjal 822 - 196. mál.

Síðari umræða.

Nefndarálit um tillögu til þingsályktunar um skilgreiningu á sameiginlegum hagsmunum Vestur-Norðurlanda í ljósi breyttrar stöðu norðurslóða í alþjóðakerfinu

af völdum loftslagsbreytinga.

Frá meiri hluta utanríkismálanefndar.

Nefndin hefur fjallað um málið og fengið á sinn fund Ólínu Þorvarðardóttur, formann Íslandsdeildar Vestnorræna ráðsins, og Þórð Þórarinsson, framkvæmdastjóra Vestnorræna ráðsins. Umsögn barst nefndinni frá utanríkisráðuneyti.

Með tillögunni er lagt til að Alþingi skori á ríkisstjórnina að standa fyrir skilgreiningu, í samstarfi við Færeyjar og Grænland, á sameiginlegum hagsmunum Vestur-Norðurlanda í ljósi þeirra breytinga sem hlýnandi loftslag hefur á undanförnum áratugum haft í för með sér fyrir norðurskautið og alþjóðakerfið allt. Ráðstefna verði haldin á vegum utanríkisráðuneyta landanna með þátttöku stjórnmálamanna og sérfræðinga til að ræða og vinna að samkomulagi um sameiginlega stefnu landanna gagnvart þessum breytingum.

Meiri hlutinn áréttar að skilgreiningin skuli standa í samhengi við loftslagsbreytingar og varða sameiginlega hagsmuni í ljósi breytinga á stöðu norðurslóða. Við umfjöllun nefndarinnar kom fram að umræða um skilgreiningu í þessa veru hefur síðustu árin verið uppi innan Norðurlandaráðs og Vestur-Norðurlanda. Meiri hlutinn telur að utanríkisráðuneytið muni geta beitt sér fyrir framkvæmd ráðstefnuhaldsins með ráðdeild og hagsýni að leiðarljósi, ekki síst ef ráðstefnan yrði haldin á vegum landanna þriggja eins og tillagan gerir ráð fyrir.

Tillagan byggist á ályktun nr. 1/2011 sem samþykkt var á ársfundi Vestnorræna ráðsins 24. ágúst 2011 á Bifröst en þar er áskorun þessa efnis beint til ríkisstjórnar Íslands og landsstjórna Færeyja og Grænlands.

Meiri hlutinn leggur til að tillagan verði samþykkt óbreytt.

Helgi Hjörvar og Gunnar Bragi Sveinsson voru fjarverandi við afgreiðslu málsins.

Alþingi, 31. janúar 2012.

Sigmundur Ernir Rúnarsson,

frsm.

Guðfríður Lilja Grétarsdóttir.

Bjarni Benediktsson.

Ragnheiður E. Árnadóttir.

Ásmundur Einar Daðason.

Auður Lilja Erlingsdóttir.
Vestnorrænt samstarf um meðferð á endurvinnanlegu brotajárni Nefndarálit - þingskjal nr. 823

140. löggjafarþing 2011–2012.

Þingskjal 823 - 198. mál.

Síðari umræða.

Nefndarálit um tillögu til þingsályktunar um vestnorrænt samstarf

um meðferð á endurvinnanlegu brotajárni.

Frá utanríkismálanefnd.

Nefndin hefur fjallað um málið og fengið á sinn fund Ólínu Þorvarðardóttur, formann Íslandsdeildar Vestnorræna ráðsins, og Þórð Þórarinsson, framkvæmdastjóra Vestnorræna ráðsins.

Með tillögunni er lagt til að Alþingi skori á ríkisstjórnina að láta, í samvinnu við Færeyjar og Grænland, skilgreina sameiginlega hagsmuni landanna með tilliti til meðferðar á endurvinnanlegu brotajárni og gefa Vestnorræna ráðinu skýrslu um hvernig meðferð þess er háttað í löndunum þremur.

Tillagan byggist á ályktun nr. 4/2011 sem samþykkt var á ársfundi Vestnorræna ráðsins 24. ágúst 2011 á Bifröst en þar er áskorun þessa efnis beint til ríkisstjórnar Íslands og landsstjórna Færeyja og Grænlands.

Nefndin leggur til að tillagan verði samþykkt óbreytt.

Bjarni Benediktsson, Helgi Hjörvar og Mörður Árnason voru fjarverandi við afgreiðslu málsins.

Alþingi, 24. janúar 2012.

Sigmundur Ernir Rúnarsson,

framsögumaður.

Guðfríður Lilja Grétarsdóttir.

Ragnheiður E. Árnadóttir.

Gunnar Bragi Sveinsson.

Ásmundur Einar Daðason.

Auður Lilja Erlingsdóttir.
Vestnorrænt samstarf um listamannagistingu Nefndarálit - þingskjal nr. 824

140. löggjafarþing 2011–2012.

Þingskjal 824 - 199. mál.

Síðari umræða.

Nefndarálit um tillögu til þingsályktunar um vestnorrænt samstarf um listamannagistingu.

Frá utanríkismálanefnd.

Nefndin hefur fjallað um málið og fengið á sinn fund Ólínu Þorvarðardóttur, formann Íslandsdeildar Vestnorræna ráðsins, og Þórð Þórarinsson, framkvæmdastjóra Vestnorræna ráðsins.

Með tillögunni er lagt til að Alþingi skori á ríkisstjórnina að kanna möguleika á samstarfi við Færeyjar og Grænland um að gefa listamanni frá einu af vestnorrænu löndunum árlega kost á gistingu í öðru vestnorrænu landi. Tilgangurinn verði sá að gera vestnorrænum listamanni eða rithöfundi kleift að dvelja um skeið í öðru vestnorrænu landi og njóta innblásturs frá náttúru og menningu þess lands í listsköpun sinni.

Tillagan byggist á ályktun nr. 3/2011 sem samþykkt var á ársfundi Vestnorræna ráðsins 24. ágúst 2011 á Bifröst en þar er áskorun þessa efnis beint til ríkisstjórnar Íslands og landsstjórna Færeyja og Grænlands.

Nefndin leggur til að tillagan verði samþykkt óbreytt.

Bjarni Benediktsson, Helgi Hjörvar og Mörður Árnason voru fjarverandi við afgreiðslu málsins.

Alþingi, 24. jan. 2012.

Sigmundur Ernir Rúnarsson,

frsm.

Guðfríður Lilja Grétarsdóttir.

Ragnheiður E. Árnadóttir.

Gunnar Bragi Sveinsson.

Ásmundur Einar Daðason.

Auður Lilja Erlingsdóttir.
Ráðstefna um tónlistarhefðir vestnorrænu landanna Nefndarálit - þingskjal nr. 825

140. löggjafarþing 2011–2012.

Þingskjal 825 - 200. mál.

Síðari umræða.

Nefndarálit um tillögu til þingsályktunar um ráðstefnu um tónlistarhefðir vestnorrænu landanna

og möguleika til tónlistarmenntunar til hagsbóta fyrir vestnorrænu löndin.

Frá utanríkismálanefnd.

Nefndin hefur fjallað um málið og fengið á sinn fund Ólínu Þorvarðardóttur, formann Íslandsdeildar Vestnorræna ráðsins, og Þórð Þórarinsson, framkvæmdastjóra Vestnorræna ráðsins.

Með tillögunni er lagt til að Alþingi skori á ríkisstjórnina að halda ráðstefnu í samvinnu við Færeyjar og Grænland um tónlistarhefðir vestnorrænu landanna með þátttöku tónlistarmanna og hagsmunaaðila. Tilgangurinn með ráðstefnunni verði annars vegar að lýsa tónlistarhefðum landanna þriggja og hins vegar að varpa ljósi á hvaða möguleika löndin þrjú hafi til að þróa tónlistarhefðir sínar og viðhalda þeim.

Tillagan byggist á ályktun nr. 6/2011 sem samþykkt var á ársfundi Vestnorræna ráðsins 24. ágúst 2011 á Bifröst en þar er áskorun þessa efnis beint til ríkisstjórnar Íslands og landsstjórna Færeyja og Grænlands.

Nefndin leggur til að tillagan verði samþykkt óbreytt.

Bjarni Benediktsson, Helgi Hjörvar og Mörður Árnason voru fjarverandi við afgreiðslu málsins.

Alþingi, 24. jan. 2012.

Sigmundur Ernir Rúnarsson,

frsm.

Guðfríður Lilja Grétarsdóttir.

Ragnheiður E. Árnadóttir.

Gunnar Bragi Sveinsson.

Ásmundur Einar Daðason.

Auður Lilja Erlingsdóttir.
Vestnorrænt samstarf á sviði kvikmynda- og sjónvarpsþáttagerðar Nefndarálit - þingskjal nr. 826

140. löggjafarþing 2011–2012.

Þingskjal 826 - 201. mál.

Síðari umræða.

Nefndarálit um tillögu til þingsályktunar um vestnorrænt samstarf

á sviði kvikmynda- og sjónvarpsþáttagerðar.

Frá utanríkismálanefnd.

Nefndin hefur fjallað um málið og fengið á sinn fund Ólínu Þorvarðardóttur, formann Íslandsdeildar Vestnorræna ráðsins, og Þórð Þórarinsson, framkvæmdastjóra Vestnorræna ráðsins. Umsögn barst nefndinni frá Sambandi íslenskra kvikmyndaframleiðenda.

Með tillögunni er lagt til að Alþingi skori á mennta- og menningarmálaráðherra að láta gera athugun á möguleikum þess að auka vestnorrænt samstarf um framleiðslu á kvikmyndum og sjónvarpsþáttum sem hefjist með ráðstefnu með þátttöku fagfólks á sviði kvikmynda- og sjónvarpsþáttagerðar í vestnorrænu löndunum þremur.

Við umfjöllun nefndarinnar kom fram að framleiðsla á kvikmyndum og sjónvarpsþáttum er þónokkuð takmörkuð sums staðar á Vestur-Norðurlöndum, að hluta til vegna skorts á tækniþekkingu og reynslu. Á sama tíma kom fram að vegna aukinnar framleiðslu á íslensku kvikmyndaefni og fleiri erlendra verkefna sem unnin hafa verið á Íslandi hefur byggst upp fagþekking hér á landi sem hægt væri að miðla áfram með aukinni samvinnu um kvikmyndagerð á Vestur-Norðurlöndum. Nefndin fagnar samvinnu í þeim anda.

Tillagan byggist á ályktun nr. 2/2011 sem samþykkt var á ársfundi Vestnorræna ráðsins 24. ágúst 2011 á Bifröst en þar er áskorun þessa efnis beint til ríkisstjórnar Íslands og landsstjórna Færeyja og Grænlands.

Nefndin leggur til að tillagan verði samþykkt óbreytt.

Bjarni Benediktsson, Helgi Hjörvar og Mörður Árnason voru fjarverandi við afgreiðslu málsins.

Alþingi, 24. janúar 2012.

Sigmundur Ernir Rúnarsson,

framsögumaður.

Guðfríður Lilja Grétarsdóttir.

Ragnheiður E. Árnadóttir.

Gunnar Bragi Sveinsson.

Ásmundur Einar Daðason.

Auður Lilja Erlingsdóttir.
Meðferð frumvarps stjórnlagaráðs til stjórnarskipunarlaga Breytingartillaga - þingskjal nr. 831

140. löggjafarþing 2011–2012.

Þingskjal 831 - 6. mál.

Síðari umræða.

Breytingartillaga við tillögu til þingsályktunar um meðferð frumvarps

stjórnlagaráðs til stjórnarskipunarlaga.

Frá meiri hluta stjórnskipunar- og eftirlitsnefndar (VBj, RM, DSt, LGeir, MN, MT).

Tillögugreinin orðist svo:

Alþingi ályktar að frumvarp til stjórnarskipunarlaga sem stjórnlagaráð afhenti Alþingi 29. júlí 2011 og skýrsla þar um sem vísað var til stjórnskipunar- og eftirlitsnefndar Alþingis fari í eftirfarandi ferli:

a. Með vísan til sameiginlegrar yfirlýsingar allra fulltrúa í stjórnlagaráði í bréfi til forseta Alþingis, dags. 29. júlí 2011, þar sem þeir lýsa sig reiðubúna til að koma aftur að málinu ef fram koma breytingartillögur við frumvarp ráðsins, verði stjórnlagaráð, sem skipað var af Alþingi 24. mars 2011, kallað saman að nýju til sérstaks fjögurra daga fundar í byrjun mars til að fjalla um spurningar og tillögur stjórnskipunar- og eftirlitsnefndar að mögulegum breytingum á frumvarpinu, sem og um aðra þætti í frumvarpinu sem ráðinu þykir þurfa. Verði það niðurstaða stjórnlagaráðs að tilefni sé til að gera breytingar á áður fram komnum tillögum skal ráðið skila breytingartillögum til stjórnskipunar- og eftirlitsnefndar Alþingis eigi síðar en 12. mars 2012.

Stjórnlagaráð skal á fundi sínum starfa samkvæmt þeim starfsreglum sem það hefur áður samþykkt, eftir því sem við getur átt, og skal kjör í embætti ráðsins, þ.e. formanns, varaformanns og nefndarformanna og varaformanna nefnda, halda sér, sem og kjör annarra ráðsmanna í nefndir. Fulltrúum í stjórnlagaráði skal greidd þóknun fyrir störf sín á framangreindum fundi sem samsvarar hlutfallslega þeim launum sem þeir nutu á starfstíma stjórnlagaráðs. Kostnaður við fundinn og þóknun til fulltrúa í ráðinu greiðist úr ríkissjóði samkvæmt nánari ákvörðun Alþingis. Undirbúningur og boðun fulltrúa stjórnlagaráðs til vinnufundarins verði í höndum skrifstofu Alþingis sem m.a. sjái ráðinu fyrir fundaraðstöðu og annarri nauðsynlegri aðstoð, þar á meðal starfsmönnum.

b. Stjórnskipunar- og eftirlitsnefnd geri tillögu til Alþingis um að tillögurnar í heild, með breytingartillögum stjórnlagaráðs ef við á, ásamt spurningum um helstu álitaefni verði bornar upp í ráðgefandi þjóðaratkvæðagreiðslu, sbr. lög um framkvæmd þjóðaratkvæðagreiðslna. Þingsályktunartillaga stjórnskipunar- og eftirlitsnefndar um ráðgefandi þjóðaratkvæðagreiðslu komi til lokaafgreiðslu Alþingis eigi síðar en 29. mars 2012 og verði hún samþykkt skal þjóðaratkvæðagreiðsla samkvæmt tillögunni fara fram 30. júní 2012 samhliða forsetakjöri.

c. Alþingi skal standa fyrir víðtækri kynningu á efni þeirra tillagna og spurninga sem bornar verða upp í þjóðaratkvæðagreiðslu, sbr. 6. gr. laga um framkvæmd þjóðaratkvæðagreiðslna.
Meðferð frumvarps stjórnlagaráðs til stjórnarskipunarlaga Þingsályktun - þingskjal nr. 859

140. löggjafarþing 2011–2012.

Nr. 7/140.

Þingskjal 859 - 6. mál.

Þingsályktun um meðferð frumvarps stjórnlagaráðs til stjórnarskipunarlaga.

Alþingi ályktar að frumvarp til stjórnarskipunarlaga sem stjórnlagaráð afhenti Alþingi 29. júlí 2011 og skýrsla þar um sem vísað var til stjórnskipunar- og eftirlitsnefndar Alþingis fari í eftirfarandi ferli:

a. Með vísan til sameiginlegrar yfirlýsingar allra fulltrúa í stjórnlagaráði í bréfi til forseta Alþingis, dags. 29. júlí 2011, þar sem þeir lýsa sig reiðubúna til að koma aftur að málinu ef fram koma breytingartillögur við frumvarp ráðsins, verði stjórnlagaráð, sem skipað var af Alþingi 24. mars 2011, kallað saman að nýju til sérstaks fjögurra daga fundar í byrjun mars til að fjalla um spurningar og tillögur stjórnskipunar- og eftirlitsnefndar að mögulegum breytingum á frumvarpinu, sem og um aðra þætti í frumvarpinu sem ráðinu þykir þurfa. Verði það niðurstaða stjórnlagaráðs að tilefni sé til að gera breytingar á áður fram komnum tillögum skal ráðið skila breytingartillögum til stjórnskipunar- og eftirlitsnefndar Alþingis eigi síðar en 12. mars 2012.

Stjórnlagaráð skal á fundi sínum starfa samkvæmt þeim starfsreglum sem það hefur áður samþykkt, eftir því sem við getur átt, og skal kjör í embætti ráðsins, þ.e. formanns, varaformanns og nefndarformanna og varaformanna nefnda, halda sér, sem og kjör annarra ráðsmanna í nefndir. Fulltrúum í stjórnlagaráði skal greidd þóknun fyrir störf sín á framangreindum fundi sem samsvarar hlutfallslega þeim launum sem þeir nutu á starfstíma stjórnlagaráðs. Kostnaður við fundinn og þóknun til fulltrúa í ráðinu greiðist úr ríkissjóði samkvæmt nánari ákvörðun Alþingis. Undirbúningur og boðun fulltrúa stjórnlagaráðs til vinnufundarins verði í höndum skrifstofu Alþingis sem m.a. sjái ráðinu fyrir fundaraðstöðu og annarri nauðsynlegri aðstoð, þar á meðal starfsmönnum.

b. Stjórnskipunar- og eftirlitsnefnd geri tillögu til Alþingis um að tillögurnar í heild, með breytingartillögum stjórnlagaráðs ef við á, ásamt spurningum um helstu álitaefni, verði bornar upp í ráðgefandi þjóðaratkvæðagreiðslu, sbr. lög um framkvæmd þjóðaratkvæðagreiðslna. Þingsályktunartillaga stjórnskipunar- og eftirlitsnefndar um ráðgefandi þjóðaratkvæðagreiðslu komi til lokaafgreiðslu Alþingis eigi síðar en 29. mars 2012 og verði hún samþykkt skal þjóðaratkvæðagreiðsla samkvæmt tillögunni fara fram 30. júní 2012 samhliða forsetakjöri.

c. Alþingi skal standa fyrir víðtækri kynningu á efni þeirra tillagna og spurninga sem bornar verða upp í þjóðaratkvæðagreiðslu, sbr. 6. gr. laga um framkvæmd þjóðaratkvæðagreiðslna.

Samþykkt á Alþingi 22. febrúar 2012.
Ákvörðun EES-nefndarinnar nr. 97/2011 um breytingu á X. viðauka við EES-samninginn Þingsályktun - þingskjal nr. 867

140. löggjafarþing 2011–2012.

Nr. 8/140.

Þingskjal 867 - 350. mál.

Þingsályktun um staðfestingu ákvörðunar sameiginlegu EES-nefndarinnar nr. 97/2011 um breytingu á X. viðauka (Almenn þjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 97/2011, frá 30. september 2011, um breytingu á X. viðauka (Almenn þjónusta) við EES-samninginn frá 2. maí 1992, og fella inn í samninginn ákvörðun framkvæmdastjórnarinnar 2010/425/ESB frá 28. júlí 2010 um breytingu á ákvörðun 2009/ 767/EB að því er varðar að semja, viðhalda og birta áreiðanlegar skrár um þá vottunaraðila sem aðildarríkin hafa eftirlit með eða veita faggildingu.

Samþykkt á Alþingi 23. febrúar 2012.
Ákvörðun EES-nefndarinnar nr. 54/2010 um breytingar á XVIII. viðauka við EES-samninginn Þingsályktun - þingskjal nr. 868

140. löggjafarþing 2011–2012.

Nr. 9/140.

Þingskjal 868 - 352. mál.

Þingsályktun um staðfestingu ákvörðunar sameiginlegu EES-nefndarinnar nr. 54/2010 um breytingu á XVIII. viðauka (Öryggi og hollustuhættir á vinnustöðum, vinnuréttur og jafnrétti kynjanna) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 54/2010, frá 30. apríl 2010, um breytingu á XVIII. viðauka (Öryggi og hollustuhættir á vinnustöðum, vinnuréttur og jafnrétti kynjanna) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2009/ 38/EB frá 6. maí 2009 um stofnun evrópsks samstarfsráðs eða samþykkt reglna í fyrirtækjum og fyrirtækjasamstæðum, er starfa á bandalagsvísu, varðandi upplýsingamiðlun til starfsmanna og samráð við starfsmenn (endurútgefin).

Samþykkt á Alþingi 23. febrúar 2012.
Skilgreining á sameiginlegum hagsmunum Vestur-Norðurlanda Þingsályktun - þingskjal nr. 869

140. löggjafarþing 2011–2012.

Nr. 10/140.

Þingskjal 869 - 196. mál.

Þingsályktun um skilgreiningu á sameiginlegum hagsmunum Vestur-Norðurlanda í ljósi breyttrar stöðu norðurslóða í alþjóðakerfinu af völdum loftslagsbreytinga.

Alþingi ályktar að skora á ríkisstjórnina að standa fyrir skilgreiningu, í samstarfi við Færeyjar og Grænland, á sameiginlegum hagsmunum Vestur-Norðurlanda í ljósi þeirra breytinga sem hlýnandi loftslag hefur á undanförnum áratugum haft í för með sér fyrir norðurskautið og alþjóðakerfið allt. Ráðstefna verði haldin á vegum utanríkisráðuneyta landanna með þátttöku stjórnmálamanna og sérfræðinga til að ræða og vinna að samkomulagi um sameiginlega stefnu landanna gagnvart þessum breytingum.

Samþykkt á Alþingi 23. febrúar 2012.
Vestnorrænt samstarf um meðferð á endurvinnanlegu brotajárni Þingsályktun - þingskjal nr. 870

140. löggjafarþing 2011–2012.

Nr. 11/140.

Þingskjal 870 - 198. mál.

Þingsályktun um vestnorrænt samstarf um meðferð á endurvinnanlegu brotajárni.

Alþingi ályktar að skora á ríkisstjórnina að láta, í samvinnu við Færeyjar og Grænland, skilgreina sameiginlega hagsmuni landanna með tilliti til meðferðar á endurvinnanlegu brotajárni og gefa Vestnorræna ráðinu skýrslu um hvernig meðferð þess er háttað í löndunum þremur.

Samþykkt á Alþingi 23. febrúar 2012.
Vestnorrænt samstarf um listamannagistingu Þingsályktun - þingskjal nr. 871

140. löggjafarþing 2011–2012.

Nr. 12/140.

Þingskjal 871 - 199. mál.

Þingsályktun um vestnorrænt samstarf um listamannagistingu.

Alþingi ályktar að skora á ríkisstjórnina að kanna möguleika á samstarfi við Færeyjar og Grænland um að gefa listamanni frá einu af vestnorrænu löndunum árlega kost á gistingu í öðru vestnorrænu landi. Tilgangurinn væri sá að gera vestnorrænum listamanni eða rithöfundi kleift að dvelja um skeið í öðru vestnorrænu landi og njóta innblásturs frá náttúru og menningu þess lands í listsköpun sinni.

Samþykkt á Alþingi 23. febrúar 2012.
Ráðstefna um tónlistarhefðir vestnorrænu landanna Þingsályktun - þingskjal nr. 872

140. löggjafarþing 2011–2012.

Nr. 13/140.

Þingskjal 872 - 200. mál.

Þingsályktun um ráðstefnu um tónlistarhefðir vestnorrænu landanna og möguleika til tónlistarmenntunar til hagsbóta fyrir vestnorrænu löndin.

Alþingi ályktar að skora á ríkisstjórnina að halda ráðstefnu í samvinnu við Færeyjar og Grænland um tónlistarhefðir vestnorrænu landanna með þátttöku tónlistarmanna og hagsmunaaðila. Tilgangurinn með ráðstefnunni verði annars vegar að lýsa tónlistarhefðum landanna þriggja og hins vegar að varpa ljósi á hvaða möguleika löndin þrjú hafi til að þróa tónlistarhefðir sínar og viðhalda þeim.

Samþykkt á Alþingi 23. febrúar 2012.